SELVKJØRENDE: To ansatte fra Uber tester denne selvkjørende Ford Fusion hybrid-bilen i Pittsburgh i USA i sommer. Testing av selvkjørende kjøretøy brer stadig om seg. Vis mer byoutline Foto: Jared Wickerham AP

Kommentar

Kronikk Jon Kåre Stene: Transportrevolusjonen som vil forandre alt

Jeg er i sterk tvil om min seks år gamle sønn noen gang kommer til å trenge å ta førerkort. En transportrevolusjon som totalt vil forandre hverdagen vår utspiller seg rett foran øynene våre. For Norge kan dette bli «den nye oljen» - dersom politikerne legger til rette for det!

Jon Kåre Stene Journalist

Publisert: Publisert: 23. november 2016 15:37

Transportrevolusjonen vil påvirke hverdagen vår i like stor grad som da Internett gjorde sitt inntog i norske hjem siste halvdel av 90-tallet. Kø vil forsvinne som dugg for solen, det blir betydelige færre trafikkulykker og den negative miljøeffekten som veitransporten utgjør i dag vil bli kraftig redusert.

Denne høsten har en selvkjørende buss vært på Norges-turné og fraktet både personer og matvarer for Kolonial.no. For mange kan dette høres ut som science-fiction, men det skjer her og nå.

Les også Sjekk listen! Her er privatbilismens utfordrere

Über har for eksempel et drøyt dusin selvkjørende testbiler på veien i Pittsburgh og all nye Teslaer vil ved hjelp av en programvareoppdatering være klare for 100 prosent autonom kjøring når tiden er inne for det.

1,25 millioner mennesker dør hvert år i trafikkrelaterte ulykker. Menneskelig svikt er helt eller delvis skyld i over 90 prosent av tilfellene. Med autonome kjøretøy blir de menneskelige feilene i stor grad eliminert og antall trafikkulykker vil bli betydelig færre.

Hadde vi i dag koblet bilene sammen i rushtidstrafikken for å unngå trekkspilleffekten ved stopp og akselerasjon, så kunne vi trolig sagt adjø til alt som heter morgenkø på E18 mellom Oslo og Drammen.

Innen 2020 vil det ifølge en av verdens mest anerkjente eksperter på transport energi, professor Tony Seba fra Stanford, usubsidiert være billigere å kjøpe, drifte og vedlikeholde elektriske biler versus biler som går på fossilt drivstoff og det helt uten rekkeviddeangst.

Tenk hvilke effekter som Tesla og Übers visjoner om at et sammenkoblet nettverk av kjøretøy overtar ansvaret for transport av varer og personer kan ha. Professor Tony Seba anslår at man i en slik verden kan redusere verdens kjøretøybehov med 80 prosent. Da snakker vi virkelig positive miljøeffekter!

Helautomatisert transport av varer og mennesker kan bli den nye oljen for Norge. Nå går nemlig denne teknologiutviklingen virkelig raskt. Mye raskere enn vi klarer å regulere og sosialisere.

Jeg er helt enig med en av våre fremste forretningskvinner og president i Polyteknisk Forening, Silvija Seres, når hun sier at vi må slutte å avvise nye teknologier fordi de kannibaliserer på det eksisterende.

(kronikken fortsetter under bildet.)

SATSER: Selskapet NuTonomy skal innen årets utgang ha titalls førerløse drosjer på veiene i Singapore. Vis mer byoutline Foto: AP

﻿Åpner politikerne raskt for omfattende testing av slike kjøretøy på veinettet vårt, kan Norge ta en lederposisjon på dette området.De kan tilrettelegge infrastruktur som sensorer langs veibanen, 5G tilgang langs veinettet, egne veier for autonome kjøretøy og liknende.

Vi har både selskapene og ildsjelene som allerede er langt fremme hva gjelder utviklingen av selvkjørende kjøretøy.

Et lite norsk selskap har utviklet en av verdens kraftigste algortimer for ruteoptimalisering (regnet som en av de viktigste kompetansene i arbeidet med å koordinere selvkjørende kjøretøy). Vi har tilgang på teknologi som muliggjør 3D-kartlegging av veinett.

Topp 10! Artikkelforfatteren ble blant de ti beste i årets utgave av Ledertalentene

Norge har et verdensledende ingeniørmiljø som har skapt magi under vann. Vi har utdanningsinstitusjoner der entreprenørskap og innovasjon er blitt rock´n roll. Sist, men ikke minst har vi politikere som har skapt en elbilsuksess i Norge, selv om denne suksessen er importert.

Dette har forhåpentligvis gitt dem blod på tann med tanke på en ny elbilsuksess – denne gangen selvkjørende og hjemmelagd.

Vi i Kolonial.no vil være i front av denne utviklingen. Mens vårt selvkjørende demonstrasjonskjøretøy for levering av matvarer hadde en anslått pris på rundt 200 000 euro har vi fått anslag fra bilprodusenter på at materialkostnadene for produksjon av selvkjørende varebiler snart vil være nærmere 20 000 Euro.

Flere av løsningene i dag er delvis 3D-printede biler som er produsert av nystartede selskaper uten røtter i den tradisjonelle bilindustrien. Dette er den nye oljen.

Både for lommeboken til min sønn, for miljøet, for trafikksikkerheten og for vår felles fremtid bør Norge ta dette ansvaret.

Les også Slik vil Rolls-Royce lage selvkjørende luksus

Les også BMW vil være først med fjernstyrt bil

Les også En slik bil har du aldri sett før

Her kan du lese mer om Teknologi Digitalisering Google Facebook Entreprenørskap